Diari Oficial de la Generalitat Valenciana


Sumari del DOGV 7395, del 04-11-2014 (2014/10866)

RESOLUCIÓ de 20 d'octubre 2014, de la Presidència del INVASSAT, per la qual es regula el procediment de concessió, l'any 2015, de les distincions en prevenció de riscos laborals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7395

Data del DOGV
:   04-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10981


Data del document
:   20-10-2014

Organisme emissor
:   Institut Valencià de Seguretat i Salut en el Treball

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 20 d'octubre 2014, de la Presidència del INVASSAT, per la qual es regula el procediment de concessió, l'any 2015, de les distincions en prevenció de riscos laborals de la Comunitat Valenciana. [2014/10737]  
  
La Llei 2/2004, de 28 de maig, de la Generalitat, va crear l'Institut Valencià de Seguretat i Salut en el Treball (INVASSAT), com a organisme autònom de caràcter administratiu, que es configura com l'òrgan cientificotècnic en matèria de prevenció de riscos laborals de l'Administració de la Generalitat, i el fi del qual és la promoció de la seguretat i salut en el treball en el conjunt de la societat valenciana.  
  
Així mateix, l'Administració del Consell i els agents econòmics i socials en el Pacte Valencià pel Creixement i Millora de l'Ocupació, PAVACO, a la Comunitat Valenciana han apostat per potenciar la millora de les condicions de treball en matèria de seguretat i salut laboral de les nostres empreses i organitzacions.  
La promoció de la seguretat i salut en els llocs de treball requerix l'adopció de mesures d'acció positiva, eficaces i executives, dirigides a previndre els riscos laborals.  
Una forma de promoure la seguretat i salut és l'estímul i el reconeixement d'aquelles empreses o organitzacions que es diferencien per la distingida actuació en prevenció de riscos laborals. L'excel·lència preventiva en les empreses només pot aconseguir-se per mitjà de l'impuls de la integració efectiva de la prevenció de riscos laborals en la gestió de les empreses, així com per mitjà d'actuacions que vagen més enllà del mer compliment legal.  
D'esta manera, l'INVASSAT pretén la promoció de l'excel·lència en prevenció de riscos laborals, per mitjà de la concessió de distincions a empreses, organitzacions, institucions i persones físiques que hagen destacat per la seua implicació en la promoció i l'impuls de la seguretat i salut en el treball a la Comunitat Valenciana, perquè servisquen tant com a exemple del bon fer preventiu, com d'elements tractors amb aquelles altres empreses o organitzacions amb què es relacionen, la qual cosa, al seu torn, redunda en la difusió de la prevenció en el conjunt de la societat valenciana.  
En conseqüència, i per raó de les facultats conferides per la Llei 2/2004, de la seua creació, resolc:  
  
Article 1. Objecte  
Convocar per a l'any 2015 les distincions en prevenció de riscos laborals de la Comunitat Valenciana i aprovar les bases per les quals se'n regirà la concessió, que s'inclouen com a annex I de la present resolució.  
  
Article 2. Premi  
El premi consistirà en l'estàtua representativa de la distinció en prevenció de riscos laborals i un diploma acreditatiu.  
  
  
DISPOSICIONS FINALS  
  
Primera. Autorització  
S'autoritza la direcció de l'INVASSAT perquè, en l'àmbit de les seues competències, adopte les mesures necessàries per al desplegament i l'aplicació d'esta resolució.  
  
Segona. Vigència  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
Tercera. Recursos  
Tal com establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició o bé caldrà plantejar-hi directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui detinga la presidència de l'INVASSAT, en el termini d'un mes a comptar des de l'endemà de la publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.  
  
València, 20 d'octubre de 2014.- El president de l'INVASSAT: Máximo Buch Torralva.  
  
  
  
ANNEX I  
Bases  
  
Primera. Objecte  
Constituïx l'objecte de les presents bases regular el procediment de concessió, l'any 2015, de les distincions en prevenció de riscos laborals de la Comunitat Valenciana.  
  
Segona. Participants  
Hi podran participar totes les empreses, organitzacions, institucions i persones físiques que despleguen la seua activitat econòmica en l'àmbit territorial de la Comunitat Valenciana.  
  
Tercera. Distincions  
S'atorgaran les distincions següents:  
1. Distincions al mèrit en la gestió preventiva en l'empresa, basant-se en l'evolució de la seua sinistralitat (en els anys 2012, 2013 i 2014).  
2. Distinció per la realització de treballs d'investigació en prevenció dels riscos laborals.  
3. Distinció pel desplegament de propostes o solucions pràctiques innovadores en la prevenció dels riscos laborals.  
4. Distinció per la difusió de la cultura preventiva en prevenció de riscos laborals en mitjans de comunicació social.  
  
Quarta. Participació i documentació  
Participació:  
Les persones, empreses, institucions o entitats podran concórrer a les distincions, amb la presentació prèvia de la sol·licitud i documentació que s'indica a continuació, dirigida al president de l'INVASSAT.  
Documentació:  
La sol·licitud de participació en la convocatòria (annex II) s'acompanyarà de la documentació següent:  
1. Documentació justificativa que comprén una memòria avaluable i un annex documental justificatiu en els termes que arreplega l'annex III de la present resolució.  
2. Declaració responsable de no haver sigut sancionat en ferm per infraccions molt greus en matèria de seguretat i salut en el treball en els anys 2012, 2013 i 2014, l'aportació documental dels quals s'inclourà en l'annex documental justificatiu.  
3. Acreditació de trobar-se al corrent de les obligacions fiscals i tributàries d'àmbit estatal i autonòmic, així com de Seguretat Social, en el període de presentació de la sol·licitud, l'aportació documental del qual s'inclourà en l'annex documental justificatiu.  
  
Quinta. Termini i lloc de presentació  
1. El termini de presentació de sol·licituds és des de l'endemà de la publicació de la convocatòria en el Diari Oficial de la Comunitat Valenciana, fins al 28 de febrer de 2015.  
2. Les sol·licituds es presentaran, juntament amb la documentació requerida, en qualsevol de les seus de l'INVASSAT d'Alacant (Hondón de los Frailes, 1, 03887), Castelló de la Plana (ctra. València-Barcelona, km 68,400, 12300) o Burjassot (c/ València, núm. 32, 46059), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sexta. Exclusions  
Quedaran exclosos els sol·licitants que es troben en qualsevol de les situacions següents:  
- Les empreses que hagen notificat algun sinistre laboral mortal, molt greu, greu o múltiple en els tres anys de referència que s'indiquen en la convocatòria (anys 2012, 2013 i 2014) i durant el període de temps transcorregut fins a la resolució de la convocatòria. En el cas de patologies no traumàtiques i accidents in itinere no seran exclosos però es tindran en compte, exclusivament, per a la valoració com indica la base 7.4  
  
- Les empreses que hagen sigut objecte de sanció ferma en els anys 2012, 2013 i 2014 per infraccions molt greus en matèria de relacions laborals i seguretat i salut en el treball, i durant el període de temps transcorregut fins a la presentació de la sol·licitud.  
- No estar al corrent de les obligacions amb la Seguretat Social en el període de presentació de la sol·licitud.  
- No estar al corrent de les obligacions tributàries davant de les hisendes estatal i autonòmica, en el període de presentació de la sol·licitud.  
  
Sèptima. Resolució de les distincions  
1. La competència per a resoldre la present convocatòria correspon al president de l'INVASSAT amb la proposta prèvia del jurat, una vegada examinats els projectes presentats.  
2. El jurat estarà compost per huit membres, serà presidit pel director de l'INVASSAT, o la persona que designe, i estarà compost a més per dos representants de les organitzacions empresarials, dos de les organitzacions sindicals integrades en el Consell General de l'INVASSAT, un representant de la Inspecció de Treball i Seguretat Social de la Comunitat Valenciana, subdirector de l'INVASSAT i un funcionari de l'INVASSAT amb rang mínim de cap de sector, que actuarà com a secretari, amb veu i vot.  
3. La identitat de les persones que componen el jurat es farà pública en el web de l'INVASSAT ?www.invassat.gva.es?, una vegada publicada la present convocatòria.  
4. En la valoració dels projectes presentats, el jurat tindrà en compte els criteris següents:  
4.1. Distincions 2015 al mèrit en la gestió preventiva en l'empresa.  
  
a) Distinció 2015 al mèrit de la gestió preventiva per a la gran empresa de la Comunitat Valenciana de més de 250 treballadors.  
b) Distinció 2015 al mèrit de la gestió preventiva per a la mitjana empresa (pimes) de la Comunitat Valenciana entre 50 i 249 treballadors.  
  
c) Distinció 2015 al mèrit de la gestió preventiva per a la xicoteta empresa de la Comunitat Valenciana entre 26 i 49 treballadors.  
d) Distinció 2015 al mèrit de la gestió preventiva per a la xicoteta empresa de la Comunitat Valenciana entre 10 i 25 treballadors.  
Sistema de valoració de les distincions 2015 al mèrit en la gestió preventiva de l'empresa:  
Pels resultats aconseguits en l'evolució de la sinistralitat laboral, es valorarà l'índex d'incidència de l'empresa en relació amb l'índex d'incidència mitjà de la pròpia activitat econòmica de la Comunitat Valenciana en els tres anys de referència (2012, 2013 i 2014) anteriors a l'any de la concessió de la distinció. Per al càlcul de l'índex d'incidència es tindran en compte els sinistres laborals - accidents amb baixa en jornada de treball i malalties professionals comunicades en el Cepross (sistema de notificació i registre) amb baixa o sense l'any de referència, així com la plantilla mitjana anual de treballadors (se n'exclouen els accidents in itinere i accidents sense baixa).  
Puntuació:  
Empresa que obtinga el nombre més gran de punts, sumant per a cada any del període de referència el resultat d'aplicar la fórmula:  
  
P = 100 € 100 x I.I.e / I.I. cnae 2009  
  
I.I.e és l'índex d'incidència de l'empresa.  
I.I.cnae és l'índex d'incidència mitjana de la seua activitat econòmica de la Comunitat Valenciana per divisions (dos dígits cnae 2009).  
Quan es considere convenient es valoraran altres factors, com per exemple:  
- La implantació del sistema de gestió de prevenció dels riscos laborals.  
- Els resultats de l'auditoria reglamentària en prevenció dels riscos laborals.  
- Realització i, si és el cas, resultats de l'auditoria voluntària en prevenció dels riscos laborals.  
- L'excel·lència en prevenció dels riscos laborals, més enllà del compliment de la normativa.  
- L'adopció de bones pràctiques en matèria de prevenció de riscos laborals.  
- No haver tingut patologies no traumàtiques i accidents in itinere, mortals, molt greus, greus o múltiples, en els tres anys de referència que s'indiquen en la convocatòria (anys 2012, 2013 i 2014) i durant el període de temps transcorregut fins a la resolució de la convocatòria.  
- Qualsevol altre factor o circumstància significativa que l'empresa estime convenient aportar o el jurat sol·licitar a les empreses per a poder efectuar-ne, si és el cas, una valoració més ajustada.  
4.2. Distinció 2015 per la realització de treballs d'investigació l'any 2013 en prevenció dels riscos laborals. Serà necessària l'aportació del treball d'investigació per tal que el valore el jurat. El treball d'investigació podrà estar publicat per revistes professionals, constituir una tesi doctoral en la universitat o ser un treball inèdit. El jurat valorarà els aspectes següents:  
- Aplicació pràctica.  
- Metodologia científica utilitzada.  
- Caràcter innovador.  
- Caràcter universal.  
4.3. Distinció 2015 pel desplegament de propostes o solucions pràctiques innovadores en la prevenció dels riscos laborals que puguen aplicar-se i extrapolar-se a altres empreses amb independència del tipus i la grandària. El jurat valorarà els aspectes següents:  
- Aplicació pràctica.  
- Caràcter innovador.  
- Caràcter universal.  
- Eficàcia preventiva.  
Així mateix, i si és el cas, també podrà valorar-se el nombre de propostes o solucions pràctiques i innovadores presentades.  
4.4. Distincions 2015 per la difusió de la cultura preventiva en mitjans de comunicació social a través de campanyes, articles, programes, reportatges, vídeos, etc. realitzats, emesos o publicats a la Comunitat Valenciana en els mitjans de comunicació social l'any 2014. El jurat valorarà els aspectes següents:  
- Abast.  
- Innovació en els continguts objecte de difusió.  
Així mateix, i si és el cas, també podrà valorar-se el nombre d'activitats de difusió de la cultura preventiva presentades i/o la seua integració en l'estratègia preventiva de l'empresa.  
Les persones, empreses, organitzacions i institucions que presenten candidats hauran d'aportar a la secretaria de les distincions tota la documentació justificativa a què es referix l'annex III per tal que la valore el jurat, tant en suport paper (una còpia) com en suport informàtic (2 còpies).  
5. El jurat queda facultat per a resoldre qualsevol incidència que puga presentar-se en el transcurs de les deliberacions i el seu veredicte és inapel·lable, el qual s'adopta per majoria simple.  
El jurat es reserva el dret a comprovar el contingut de la documentació justificativa aportada i requerir tota la informació addicional que considere necessària.  
6. El jurat podrà proposar deixar desert qualsevol de les distincions mitjançant un acord motivat.  
7. El jurat podrà proposar compartir qualsevol de les distincions.  
  
8. El jurat elevarà la proposta de resolució al president de l'INVASSAT.  
9. La resolució de l'adjudicació de les distincions de la convocatòria serà publicada en el web de l'INVASSAT ?www.invassat.gva.es?.  
10. Les distincions són de caràcter honorífic i no comporten dotació econòmica.  
11. La documentació que s'aporte a la convocatòria es considerarà propietat dels candidats i, llevat que l'autor en faça reserva expressa, la concessió de les distincions suposa l'autorització a l'INVASSAT de la seua publicació o difusió total o parcial (observació: cal veure si és possible la possibilitat legal, per al cas dels premiats, que l'acceptació del premi supose automàticament l'autorització a l'INVASSAT per a la difusió del contingut de la documentació premiada).  
  
Octava. Acceptació de les bases  
La participació en esta convocatòria suposa la total acceptació de les presents bases.  
  
Novena. Acceptació de les distincions  
La concessió de les distincions, si és el cas, implica la seua acceptació prèvia, per part de les persones, empreses, organitzacions o institucions candidates.  
  
Desena. Entrega de les distincions  
L'entrega de les distincions es realitzarà en un acte públic organitzat per l'INVASSAT amb motiu del Dia Mundial de la Seguretat i Salut en el Treball de 2015.  
  
  
  
  
  
  
  
  
ANNEX III  
Documentació justificativa  
  
Amb caràcter general, la documentació justificativa que s'ha d'adjuntar a la sol·licitud de participació constarà d'una memòria tècnica avaluable i un annex documental justificatiu d'allò que s'ha exposat en la memòria, que podrà presentar-se en document únic. Quan una empresa opte a més d'una categoria presentarà, per a cada una, la documentació justificativa corresponent, de forma separada per a cada una de les categories a què s'opten.  
La memòria es presentarà en els dos formats següents:  
- Format paper: foli DIN A4, amb tipologia de lletra Times New Roman, grandària 12 i interlineat d'espai i mig. L'extensió màxima serà de 20 fulls escrits a una cara (una pàgina per full) o 10 fulls escrits a dos cares (dos pàgines per full).  
- Format digital: CD, DVD o suport electrònic (memòria USB) que continga, fidelment, la documentació aportada en format paper. El format d'arxiu serà PDF, DOC o ODS.  
Contingut de la memòria  
La memòria a presentar contindrà, en funció de la categoria a què s'opte, els apartats següents.  
  
  
Categoria de mèrit en la gestió preventiva  
  
1. Índex paginat.  
2. Introducció (apartat opcional)  
El sol·licitant podrà redactar este apartat amb el contingut que millor considere.  
3. Evolució de la sinistralitat laboral.  
El sol·licitant arreplegarà en este apartat els resultats de sinistralitat laboral de l'empresa en els tres anys de referència a què es referix la present resolució (2012, 2013 i 2014).  
En el cas que l'empresa sol·licitant vullga presentar altres mèrits, inclourà els apartats següents que corresponguen:  
4. Implantació del sistema de gestió de riscos laborals.  
5. Resultats de l'auditoria reglamentària en prevenció de riscos laborals.  
6. Realització i, si és el cas, resultats de l'auditoria voluntària en prevenció de riscos laborals.  
7. Excel·lència en prevenció de riscos laborals més enllà del compliment normatiu.  
8. Adopció de bones pràctiques en matèria de prevenció de riscos laborals.  
9. Justificació de no haver tingut patologies no traumàtiques i accidents in itinere, mortals, molt greus, greus o múltiples en els tres anys de referència a què es referix la present resolució.  
10. Altres mèrits.  
  
  
Categoria de treballs d'investigació  
  
1. Índex paginat.  
2. Introducció (apartat opcional)  
El sol·licitant podrà redactar este apartat amb el contingut que millor considere.  
3. Resum del treball d'investigació.  
S'inclouran en este apartat les dades i fites més rellevants del treball d'investigació, en relació amb els objectius, metodologia utilitzada, resultats i conclusions, així com qualsevol altre que el sol·licitant considere rellevant.  
4. Aplicació pràctica.  
5. Metodologia científica emprada.  
6. Caràcter innovador del treball.  
7. Caràcter universal del treball.  
  
  
Categoria de propostes o solucions pràctiques i innovadores  
  
1. Índex paginat.  
2. Introducció (apartat opcional)  
El sol·licitant podrà redactar este apartat amb el contingut que millor considere.  
3. Descripció de propostes o solucions pràctiques i innovadores.  
Es relacionaran i descriuran totes les propostes o solucions pràctiques i innovadores aportades, amb les dades i fites més rellevants.  
  
4. Aplicació pràctica (de cada una de les propostes o solucions pràctiques i innovadores aportades).  
5. Caràcter innovador (de cada una de les propostes o solucions pràctiques i innovadores aportades).  
6. Caràcter universal (de cada una de les propostes o solucions pràctiques i innovadores aportades).  
7. Eficàcia preventiva (de cada una de les propostes o solucions pràctiques i innovadores aportades).  
  
  
Categoria de difusió de la cultura preventiva  
  
1. Índex paginat.  
2. Introducció (apartat opcional)  
El sol·licitant podrà redactar este apartat amb el contingut que millor considere.  
3. Descripció de les activitats de difusió.  
Es relacionaran i descriuran totes les accions de difusió dutes a terme i s'inclouran les dades i fites més rellevants de cada una.  
  
4. Abast de les activitats de difusió (de cada una de les activitats aportades).  
5. Caràcter innovador dels continguts (de cada una de les activitats aportades).  
6. En el seu cas, integració en l'estratègia preventiva de l'empresa (per al conjunt de les activitats de difusió).  
Els sol·licitants hauran d'adjuntar a la memòria un annex documental justificatiu que contindrà l'aportació documental a què es fa referència en l'apartat quart de les presents bases (paràgrafs 2 i 3), còpia completa del treball d'investigació, si és el cas, així com qualsevol aportació documental que justifique els mèrits aportats pel sol·licitant o que done suport a les actuacions descrites en la memòria, com, si és el cas, l'acreditació del compliment de la normativa específica d'aplicació a les propostes o solucions pràctiques presentades.